Vier dood, 15 beseer toe trokke botsDie ongelukstoneel. Foto: ER24 Vier mense is dood en ongeveer 15 ander beseer toe twee vragmotors Donderdag op Malibong-rylaan by Cosmo City in Johannesburg gebots het. Russel Meiring, woordvoerder van ER24, sê paramedici is net na 08:00 na die toneel ontbied. Daar het hulle die wrakke van die twee vragmotors in die middel van die pad aangetref met een van die voertuie wat gedeeltelik onder die ander wrak vasgedruk was. “Verskeie mense wat agterop die vragmotors was, het verspreid oor die toneel gelê,” het Meiring gesê. Die pad is afgesper terwyl nooddienste op die toneel besig was. By nadere ondersoek het paramedici gevind vier mense het noodlottige beserings opgedoen. “Ongeveer 15 ander mense is ook ondersoek. Vier van hulle was in ŉ kritieke toestand, terwyl die ander geringe tot matige beserings opgedoen het.” Volgens Meiring moes drie van dié wat kritiek beseer is per helikopter na hospitale geneem word. Die res is per ambulans na nabygeleë hospitale gehaas. Die oorsaak van die ongeluk word ondersoek.